<classify> WATU watatu wanaodaiwa kujihusisha na wizi wa mitandaoni wamefikishwa Mahakama ya Hakimu Mkazi ya Mkoa wa Tabora wakikabiliwa na mashitaka manne.Shauri hilo la uhujumu uchumi linawakabili Rajab Makwaya, Rashid Kayombo na Said Issa, wote wakazi wa Manispaa ya Tabora.Upande wa mashitaka ukiongozwa na Wakili Tito Mwakalinga ulidai mbele ya hakimu mkazi mfawidhi wa Mkoa wa Tabora, Chiganga Mashauri kuwa watuhumiwa walitenda makosa hayo kati ya Januari 23 hadi 24 mwaka huu.Wakili Mwakalinga aliieleza mahakama hiyo kuwa kila mtuhumiwa anakabiliwa na makosa mawili ya kukutwa na mali inayodhaniwa imepatikana isivyo halali, pamoja na kutengeneza mpango wa kitapeli ili kujipatia fedha kupitia mtandaoni.Ilidaiwa kuwa Februari 24 mwaka huu katika Mtaa wa Kariakoo, Manispaa ya Tabora watuhumiwa walikutwa kila mmoja akimiliki nyumba moja, zenye jumla ya thamani ya Sh milioni 105 ambazo walizipata kinyume cha sheria.Siku hiyo mtuhumiwa Rajab Makwaya alikutwa akimiliki nyumba yenye thamani ya Sh milioni 35, Rashidi Kayombo akimiliki nyumba ya Sh milioni 30 na Said Issa akimiliki nyumba ya milioni 40.Wakili Mwakalinga alidai katika shitaka la nne, kati ya Februari 23 hadi 24 mwaka huu watuhumiwa walitengeneza mpango wa udanganyifu wa kujipatia fedha kupitia mitandao ya simu.Aliongeza kuwa kwa kupitia mtandao wa simu waliweza kumdanganya Zengwe Josephine na kujipatia Sh milioni mbili kinyume na kifungu cha 6b na kifungu namba 571 na 60 cha sheria ya uhujumu uchumi iliyofanyiwa marejeo mwaka 2002.Watuhumiwa hawakutakiwa kujibu chochote mahakamani hapo na walipelekwa rumande hadi Machi mwaka huu.  <topic>: KITAIFA 